section_heading: Glazbala i glazba
paragraph_text: Sastav tradicijskih narodnih glazbala (pretežno idiofonih) gamelana čine tri skupine. U prvoj su bonang (10 do 12 gongova smještenih na posebnom okviru) i saron (7 do 9 željeznih ili brončanih ploča položenih na drveni rezonator); u drugoj gender (niz brončanih pločica svaka s rezonatorom od bambusa), noviji tip bonanga, gambang (vrsta ksilofona od drvenih ili metalnih pločica pričvršćenih na rubovima koritastoga drvenog rezonatora), rebab ili rebek (gudačko glazbalo), chelempung (vrsta citre), katkad suling (uzdužna flauta) i ljudski glas; u trećoj su gongovi (veliki gong agong, manji nenong, ketuk i kempul). Postoje notni zapisi, no glazbenici u gamelanu uglavnom improviziraju.